شیخ الادب مولانا قاضی غلام مصطفیٰ مرجانوی

""شیخ الادب مولاناقاضی غلام مصطفی مرجانوی رحمه الله""

      ""تعارف""
قاضی غلام مصطفی صاحب قصبہ مرجان تحصیل تلہ گنگ کےوقت کےعظیم محدث مولانا خان محمدصاحب ؒ کےگھر ١٣٢٣ ہجری مطابق١٩٠٥ءمیں پیداہوئے یوں آپ کاتعلق ایک علمی گھرانےسےٹھہرا ۔آپ کی عمر ابھی تین سال کی تھی کہ والدماجد کادست شفقت سر سے اٹھ گیا۔خاندان کاکوئی اور سربراہ زندہ نہ تھا ۔ والدہ ماجدہ نے بڑی ہمت سے سے مصائب و آلام برداشت کرتے ہوئے اپنے فرزند کی پرورش کی.
 
  ""مذھبی وعصری علوم""

ناظرہ قرآن کریم فارسی کی کتب اورعلم الصرف وغیرہ کی ابتدائی تعلیم اپنےخاندان کے ایک بزرگ عالم حضرت مولانا عبدالرحمن فاضل دارالعلوم دیوبند انڈیا اور شاگردحضرت علامہ سیدانورشاہ کشمیری ساکن جانگلہ سےحاصل کی اورکچھ عرصہ علاقہ کےمشہور عالم حضرت مولاناغلام نبی ساکن کرسال کےہاں رہے ، ابتدائی تعلیم کےبعدلاہور تشریف لے گئے وہاں جامعہ نعیمیہ میں ماہر علم منطق وعلم فلسفہ حضرت مولانا احمددین سے معقولات کی کتابیں پڑھیں اس کےبعد١٣٤٧ ہجری مطابق ١٩٢٩ء کواورینٹنل کالج لاہور میں داخلہ لیا اور پنجاب یونیورسٹی سے مولوی فاضل کےامتحان میں اول آکر انعامی وظیفہ حاصل کیا۔
اس کےبعد ١٣٥٢هجرى مطابق ١٩٣٤ءمیں منشی فاضل کا امتحان دیا اورامتیازی نمبرات حاصل کئے دریں اثناء محلہ قصور پورہ راوی روڈ لاہور کی جامع مسجد میں خطیب بھی رہے ۔
لاہور میں قیام کے دوران علوم عریبہ کے طلباء میں آپ کی تدریس کی شہرت ہوگئی۔
طلباء کی ایک کثیر تعداد آپ سے کسبِ فیض کرنے لگی مگر آپ کی تواپنی علمی پیاس بھی ابھی باقی تھی،کامل اساتذہ کی جستجوآپ کو عظیم دینی درسگاہ دارالعلوم دیوبند انڈیا لے گئی.  
١٣٥٧ هجرىءبمطابق١٩٣٨ میں دارالعلوم دیوبند میں دورہ حدیث شریف کے لئے داخلہ لیا  

شیخ العرب و العجم حضرت مولاناسیدحسین احمدمدنی ؒکے سامنےزانوئےتلمذتہہ کیا،دورہ حدیث شریف کے سالانہ امتحان میں نمایاں پوزیشن حاصل کی،دارالعلوم دیوبند کی طرف سے بطور انعام حدیث شریف کی کئی کتب ملیں جو اب بھی آپ کےکتب خانہ واقع مدنی مسجد تلہ گنگ میں موجودہیں ۔ آپ کی انکساری کا یہ عالم تھاکہ دارلعلوم دیوبند سےسندلئےبغیر واپس ہوئے کہ میں اتنے بڑے ادارے کی سند کا مستحق نہیں مگر زندگی کے آخری ایام میں دارلعلوم دیوبند سے حاصل کر لی تھی اس سند میں آپ کے علمی استعداد اور اخلاق سے متعلق بہت اچھے جملےہیں۔
دارالعلوم دیوبندپسے واپسی پر پنجاب کے ولی کامل حضرت حسین علی الوانی ؒکےہاتھ پر بیعت کی علمی شہرت اوربڑے بڑے مدارس میں ہرسہولت میسر ہونےکے باوجود اپنے آبائی گاؤں میں رہناپسند کیا ،

   ""درس وتدریس""
 
بہت ہی کم مدت میں تدریسی شہرت دور دورتک پہنچ گئی دور دراز سےطلباءجوق درجوق آنے لگے درس نظامی کی سب ہی کتابیں پڑھاتے تھے تاہم ادب کی کتب ہرسال زیر تدریس رہتی تھیں اس لئے طلبہ میں ’’شیخ الادب‘‘ کے لقب سے مشہور ہوگئے ۔
آپ طلباءکی تعلیم وتربیت میں ہروقت منہمک رہتےتھے آپ نے صبر واستقامت کا وہ اعلی نمونہ پیش کیا جس کی نظیر خال ہی میں نہیں ملتی۔

      ""تلامذہ""

آپ کے نمایاں تلامذہ میں سے *مولانامحمدزمان صاحب (سنگوالہ) ، 
مولانامحمد ابراہیم صاحب (نکہ کہوٹ) ،
مولاناغلام رسول صاحب (جانگلہ) ، 
مولاناعبد الرحمن (جسیال) ، *مولاناقاضی سکندردین (کوٹ سارنگ)، 
مولانامیاں محمدصاحب مرجان  
مولانامیاں محمدصاحب میانوالہ 
مولاناعبدالرؤف صاحب اٹک ، 
مولاناعبدالرشید صاحب (فرزند ارجمند) ، 
مولاناقاضی عصمت الله صاحب (قلعہ دیدار سنگھ) ، 
مولانا سید ضیاء الله شاہ بخاری (گجرات) ، 
مولاناسید عبد المالک شاہ صاحب (دندہ شاہ بلاول) ، *مولاناعبد الرحیم صاحب (ڈھلی )، 
مولانامحمد صدیق(واہ کینٹ)  
مولانا قاری خلیل احمد (سکھر)، 
مولاناقاضی احسان الحق (راولپنڈی)، 
مولانا حسین علی(راولپنڈی) *مولانا اشرف علی(راولپنڈی) کے اسماء ہیں ۔

قیام پاکستان کے کچھ عرصہ بعد جب صحت کمزور ہوگئی اور حادثات زمانہ کی وجہ سے طلباء وعلومِ دینیہ کارخ دیہی علاقوں کی طرف کم ہونے لگا اور مدارس کی کثرت نے طلباء کا مزاج بھی بدل ڈالا تو پاکستان کے بڑے بڑے مدارس سے آپ کو پیش کش ہونے لگی مگر آپ تھے کہ رد کئے جارہے تھےآخر کاراحباب کے بے حد اصرار پر مندرجہ ذیل مدارس میں وقتا فوقتاً آپ نے تدریس کے فرائض سرانجام دئیے:

1-جامعہ عربیہ گوجرانوالہ، جامعہ اسلامیہ ، وانڈھی (میانوالی)، 
2-مدرسہ محمدیہ قلعہ دیدار سنگھ ،
3-دارلعلوم تعلیم القرآن راولپنڈی
4-مدرسہ تعلیم الاسلام دینہ (ضلع جہلم) ۔
آپ علمی و دقیق مسائل میں انتہائی احتیاط اوراعتدال سے کام لیتےتھےعوام کو علمائے دیوبندسے وابستہ رہنے کی تلقین فرماتےاگر کوئی علمی اورفروعی مسائل سے بحث کرتا تو سختی سے منع فرما دیتے ۔ 
  
     ""سفرآخرت""
صفر المظفر١٣٩٧ھ مطابق
دسمبر ١٩٧٦ءمیں مرض وفات کاحملہ ہوا علاج کیلئے لاہور تشریف لے گئے چونکہ وقت مقرر آپہنچا تھا اس لئے 
؂         
مرض بڑھتاگیاجوں جوں دواکی 

واپس مرجان آنے کا تقاضاہوا ادھر مرجان میں بیماری کی خبر سے شدید اضطراب ہوا ، اہل مرجان کے اضطراب اور آپ کی خواہش پر آپ کو لاہور سے مرجان واپس لایا گیا اور   ربیع الاول١٣٩٧ھ مطابق
٢٩جنوری١٩٧٧غروب آفتاب کے ساتھ ساتھ علم و عمل کا یہ آفتاب بھی ہمیشہ ہمیشہ کےلئے غروب ہوگیادوسرے روز بعد از نماز ظہر آپ کے قریبی رفیق شیخ القرآن حضرت مولانا غلام الله خان صاحب نےنماز جنازہ پڑھائی اور مرجان میں تدفین ہوئی 
آپ کے پسماندگان میں دو صاحبزادے قاضی عبدالرحیم مرحوم اورمولاناحافظ عبدالرشید مرحوم چھوڑےہیں دونوں حضرات الله کو پیارے ہو چکے ہیں الله پاک ان کی اگلی منزلیں آسان فرمائے ۔
 
   ""باقیات صالحات""
اس کےعلاوہ آپ نے یادگاروں میں درج ذیل چیزیں چھوڑیں:
1:۔ جامع مسجدمرجان (تعمیر شدہ قبل ازتقسیم ہند)
2:۔ جامعہ احیاءالعلوم وجامع مسجد مدنی تلہ گنگ 
3۔ کتب خانہ جامعہ احیاءالعلوم مدنی مسجد تلہ گنگ
4۔جامع مسجدمہاجرین ومدرسہ تعلیم الدین بھیرہ
5۔جامعہ اشاعۃ القرآن والسنه و جامع مسجدچکوالہ دروازہ بھیرہ 

    "" تصانیف""
 اصلاح الاخوان اور
 الوصایافی المزایا 
دعا ہے کہ الله رب العزت آپ کے قائم کردہ ان اداروں کو قیامت کی صبح تک سرچشمہ ہدایت بنائے رکھے_آمین

حوالہ جات
تحریر:محمد ازہر جمیل کالم:تلہ گنگ ٹائمز